ለሲኖትራክ ግዥዎች 73 ሚሊዮን ብር አጭበርብረዋል የተባሉት የኩባንያ ባለቤት የ14 ዓመት ፅኑ እስራት ተፈረደባቸው
ለአንድ መቶ ዘጠኝ ግለሰቦች የሲኖትራክ ተሽከርካሪዎችን በሦስት ወራት ለማስመጣት ከ73 ሚሊዮን ብር በላይ ገንዘብ ከተቀበሉ በኋላ፣ ሳያስመጡ ገንዘቡን ይዘው በመሰወራቸው ክስ ቀርቦባቸው የነበሩት የዙና ትሬዲንግ ባለቤት አቶ ዘሪሁን ጌታሰው የ14 ዓመታት ፅኑ እስራትና የ300 ሺሕ ብር ቅጣት ተጣለባቸው፡፡ ግለሰቡ ከሁለት ዓመት በፊት ከተደበቁበት ዱባይ በኢንተርፖል ተይዘው ተላልፈው ለኢትዮጵያ ከተሰጡ በኋላ፣ ሙሉ ክፍያና ግማሽ ክፍያ ተቀብለው ተሰውረዋል በማለት ዓቃቤ ሕግ 122 ክሶች መሥርቶባቸው ሲከራከሩ ከርመዋል፡፡አቶ ዘሪሁን ዓቃቤ ሕግ የመሠረተባቸውን 122 ክሶች ላይ ሲከራከሩ ቢቆዩም፣ ከ13 ክሶች በስተቀር 109 ክሶችን ማስተባበል አልቻሉም፡፡ በመሆኑም ዓቃቤ ሕግ እንደ ክሱ በሰነድና በሰው ባቀረበባቸው ክሶች ጥፋተኛ ተብለዋል፡፡ ክሱን ሲመረምር የከረመው የፌዴራል ከፍተኛ ፍርድ ቤት ቦሌ ምድብ አንደኛ ወንጀል ችሎት፣ አቶ ዘሪሁን በ14 ዓመታት ፅኑ እስራትና በ300 ሺሕ ብር እንዲቀጡ ሲል ማክሰኞ ሐምሌ 23 ቀን 2011 ዓ.ም. ውሳኔ ሰጥቷል፡፡ አቶ ዘሪሁን በሦስት ወራት ውስጥ እንደሚያስረክቡ በመግለጽ ቃል ገብተውና ውል ፈጽመው በ1.4 ሚሊዮን ብር እንደሚያስረክቧቸው የተስማሙበትን ሲኖትራክ ተሽከርካሪ ሳያስረክቡ ጊዜው በማለፉ በመሰወራቸው፣ ሙሉና ግማሽ ክፍያ የፈጸሙ ግለሰቦች ጎላጎል ሕንፃ 5ኛ እና 9ኛ ፎቅ ወደሚገኘው ዙና ትሬዲንግ ቢሮ መጋቢት 8 ቀን 2008 ዓ.ም. ሲሄዱ ቢሮው ቁልፍ መሆኑን በማየታቸው ለፖሊስ ሪፖርት ማድረጋቸውንና ፖሊስም ለኢንተርፖል ደብዳቤ በመጻፍ ተላልፈው እንደተሰጡ መዘገባችን ይታወሳል፡፡ ዙና ትሬዲንግ የግብርና ምርቶችን ወደ ውጭ አገር ኤክስፖርት በማድረግ፣ በሪል ስቴት፣ የኮንስትራክሽን ማሽነሪዎችንና አውቶሞቢሎችን የማስመጣት ሥራ ላይ የተሰማራ ድርጅት እንደነበር ይታወሳል፡፡   